Asoeɛ a Ɛhwɛ Ghana ne Aman Foforɔ Ntam Nkitahodie so no de krataa bi abɛto dwa a wɔde rebɔ Ghana akwantufoɔ a wɔrekɔ Abuja wɔ Alataman mu no nyinaa kɔkɔ wɔ nsɛmmɔnedie bi a wɔsusu sɛ ɛrekɔ so wɔ Alataman mu ho.
Krataa a wɔde bɛtoo dwa no mu nsɛm na ɛdidi soɔ yi:
GHANAMAN
ASOEƐ A ƐHWƐ GHANA NE AMAN FOFORƆ NTAM NKITAHODIE SO
AKWANTUO HO KƆKƆBƆ
BAMMƆ HO NSƐM WƆ ABUJA, ALATA
Nkran, Obubuo 16, 2022. Asoeɛ a Ɛhwɛ Ghana ne Aman Foforɔ Ntam Nkitahodie so no pɛ sɛ wɔma akwantufoɔ a wɔwɔ Ghana nyinaa hunu sɛdeɛ bammɔ ho nsɛm teɛ wɔ Abuja, Alata, ne sɛdeɛ ahemfo a wɔwɔ hɔ ahyɛ ama ahohɔgyebea ahodoɔ a ɛwɔ saa beaeɛ no nyinaa atoto wɔn apono mu no.
Yei nti, yɛpɛ sɛ yɛfa akwannya yi so bɔ ɔmanfoɔ nyinaa kɔkɔ sɛ, sɛ ɛnyɛ akwantuo bi a ɛho hia pa ara a, ɛnsɛ sɛ obiara tu kwan kɔ Abuja, ɛsiane sɛ bammɔ ho nsɛm ho atɔ kyima wɔ hɔ, atuatedɔm binom de wɔn ani asi kuro no so, akorɔmfoɔ binom wia nnipa wɔ hɔ, mente-me-ho-ase bi sɔresɔre wɔ hɔ nnansa yi na afei nso nnipa taa yerayera wɔ hɔ pa ara.
Nanso, sɛ ɛho bɛhia sɛ ɛsiane biribi a wɔyɛ ho hwee a ɛnyɛ nti ɛsɛ sɛ obi tu kwan kɔ hɔ a, ɛsɛ sɛ ɔhwɛ ne ho yie wɔ hɔ pa ara na ɔma bammɔ ho nsɛm hia no yie. Asoeɛ yi bɛkɔ so ara de n’ani adi asɛm no akyi na sɛ nsakraeɛ papa biara ba a, wɔama ɔmanfoɔ aso ate.
DE KƆMA MEDIA ADWUMAYƐFOƆ NYINAA
ASOEƐ A ƐHWƐ GHANA NE AMAN FOFORƆ NTAM NKITAHODIE SO, NKRAN.
